IMISLab/GreekWikipedia huggingface dataset:
100 Εκάτη

Η Εκάτη (Hekate) είναι ένας μεγάλος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 7,67. Ανακαλύφθηκε το 1868 από τον Αμερικανό αστρονόμο Τζέιμς Κρεγκ Γουάτσον, που παρατηρούσε από το Ανν Άρμπορ του Μίτσιγκαν, και πήρε το όνομά της από την ομώνυμη θεά-μάγισσα της ελληνικής μυθολογίας, αλλά το όνομα δόθηκε και ως ανάμνηση της εκατοστής ανακαλύψεως αστεροειδούς, που αντιπροσώπευε, από την ελληνική λέξη «εκατό».

 Η μέση διάμετρος της Εκάτης υπολογίσθηκε σε 89 χλμ., ενώ η μάζα της εκτιμάται σε 1 τετράκις εκατομμύριο τόνους. Η μέση επιτάχυνση της βαρύτητας στον ισημερινό της Εκάτης εκτιμάται σε 3,3 cm/sec², ενώ η μέση ταχύτητα διαφυγής σε 54 m/sec. Μία μόνο επιπρόσθηση αστέρα από την Εκάτη έχει παρατηρηθεί, στις 14 Ιουλίου 2003 από τη Νέα Ζηλανδία. Ο φασματικός τύπος της Εκάτης είναι S (λιθώδης). Το άλβεδό της είναι 0,192 και η μέση θερμοκρασία στην επιφάνειά της εκτιμάται σε 119 βαθμούς Κελσίου κάτω από το μηδέν (μέγιστη –35). Η Εκάτη περιστρέφεται γύρω από τον εαυτό της μία φορά κάθε 13 ώρες και 20 λεπτά. Τροχιά από το JPL (Java) / Εφημερίδα
Βαλ-ντε-Μαρν

Το Βαλ-ντε-Μαρν (γαλλικά: Val-de-Marne) είναι γαλλικός νομός στα νοτιοανατολικά της μητροπολιτικής περιοχής του Παρισιού, στην περιοχή Ιλ-ντε-Φρανς. Ο νομός οφείλει το όνομά του στον ποταμό Μάρνη, που τον διασχίζει και στην κοιλάδα του. Πρωτεύουσα του νομού είναι το Κρετέιγ και υπονομαρχίες οι κοινότητες Νοζάν-συρ-Μαρν και Λ'Αι-λε-Ροζ. Το 2017 ο νομός είχε 1.387.926 κατοίκους, σημειώνοντας αύξηση 3,44% σε σχέση με το 2012. Το Εθνικό Ινστιτούτο Στατιστικής και Οικονομικών Μελετών (INSEE) και το Ταχυδρομείο του αποδίδουν τον κωδικό 94. Οι κάτοικοι του νομού ονομάζονται Βαλ-ντε-Μαρναί (ζ).

 Ο νομός Βαλ-ντε-Μαρν μαζί με τους νομούς Σεν-Σαιν-Ντενί και Ω-ντε-Σεν είναι οι τρεις μικροί νομοί της Ιλ-ντε-Φρανς που αποτελούν ένα δαχτυλίδι, γνωστό ως Petite Couronne, γύρω από το Παρίσι. Από την 1η Ιανουαρίου 2016 ο νομός Βαλ-ντε-Μαρν περιλαμβάνεται στη Μητρόπολη του Μεγάλου Παρισιού (Métropole du Grand Paris). Συνορεύει στα βορειοανατολικά με το νομό Σεν-Σαιν-Ντενί, στα ανατολικά με το νομό Σεν-ε-Μαρν, στα νότια με το νομό Εσόν, στα δυτικά με τα Ω-ντε-Σεν και προς τα βορειοδυτικά με το Παρίσι. Αυτός ο νομός στα προάστια του Παρισιού είναι πολύ αστικοποιημένος, αλλά διατηρεί ορισμένους σπάνιους αγροτικούς χώρους στα νοτιοανατολικά, στην πλαγιά του οροπεδίου Μπρι. Εκτός από τους ποταμούς Σηκουάνα και Μάρνη, 3 άλλα μικρότερα υδάτινα ρεύματα διασχίζουν επίσης το νομό καθώς και ο ποταμός Υέρ στο νότιο τμήμα του νομού. Υπάρχει επίσης η λίμνη Κρετέιγ με επιφάνεια περίπου 40 εκτάρια. Το μέσο υψόμετρο είναι 50 μέτρα, με περίπου 30 μέτρα στο επίπεδο του Παρισιού και 126 μέτρα στο επίπεδο του οροπεδίου του Βιλζουίφ. Ο νομός έχει 22 περιφερειακά πάρκα,όπως τον Ροδώνα στο Λ'Αι-λε-Ροζ. Υπάρχουν επίσης ορισμένες προστατευόμενες φυσικές περιοχές όπως τα νησιά Μαρν. Ο νομός Βαλ-ντε-Μαρν δημιουργήθηκε την 1η Ιανουαρίου 1968, κατ' εφαρμογή του νόμου της 10ης Ιουλίου 1964. Δημιουργήθηκε από κοινότητες που ανήκαν στο νοτιοανατολικό τμήμα του παλαιού νομού Σεν (29 κοινότητες) και ένα μικρό τμήμα της περιοχής Σεν-ε-Ουάζ (18 κοινότητες). Ο νομός Βαλ-ντε-Μαρν χωρίζεται σε 3 διοικητικά διαμερίσματα, 25 καντόνια και 47 κοινότητες: Οι κυριότερες πόλεις του νομού: Οι τομείς οικονομικής δραστηριότητας στο νομό Βαλ-ντε-Μαρν εξειδικεύτηκαν στον κινηματογράφο και την υγεία με τη συγκέντρωση γνωστών νοσοκομείων και ερευνητικών κέντρων, ειδικότερα ο νομός είναι δεύτερος σε εθνικό επίπεδο, μετά το Παρίσι, στην κλινική ιατρική. Το οικονομικό κέντρο του Ορλί είναι ο δεύτερος μεγαλύτερος πάροχος θέσεων εργασίας στην Ιλ-ντε-Φρανς με 60.000 θέσεις εργασίας. Ένα από τα ισχυρά σημεία του νομού είναι οι καλές υποδομές μεταφορών στις πύλες του Παρισιού: αεροπορικές, οδικές, σιδηροδρομικές και ποτάμιες. Μια άλλη σημαντική δραστηριότητα είναι ο τομέας της υψηλής τεχνολογίας. Η επίσημη ιστοσελίδα του νομού (γαλλικά) Η ιστοσελίδα του Γραφείου Τουρισμού (γαλλικά)
Curtiss XBT2C

Το Curtiss XBT2C ήταν μονοκινητήριο τορπιλοπλάνο/βομβαρδιστικό κάθετης εφόρμησης του Δευτέρου Παγκοσμίου Πολέμου. Βασίζονταν στο Curtiss XBTC αλλά προωθούνταν από τον λιγότερο ισχυρό αστεροειδή κινητήρα Wright R-3350. Ήταν εξοπλισμένο με ραντάρ που ήταν τοποθετημένο σε ατρακτίδιο κάτω από την δεξιά πτέρυγα. Κατασκευάστηκαν εννέα αεροσκάφη όμως ο τύπος δεν μπήκε σε παραγωγή. Το XBT2C ήταν το τελευταίο αεροσκάφος που ανέπτυξε η Curtiss για το Πολεμικό Ναυτικό των ΗΠΑ. Όλα καταστράφηκαν για σκραπ στα τέλη της δεκαετίας του 1940.

 ΗΠΑΠολεμικό Ναυτικό των ΗΠΑ Curtiss SB2C Helldiver Curtiss XBTC AD Skyraider Martin AM Mauler Kaiser-Fleetwings XBTK Bowers, Peter M. (1979). Curtiss Aircraft 1907–1947. London: Putnam. ISBN 0-370-10029-8. Donald, David (1997). The Complete Encyclopedia of World Aircraft. NY, NY: Barnes & Noble. ISBN 0-7607-0592-5. Thomason, Tommy H. (2009). Strike from the Sea: U.S. Navy Attack Aircraft From Skyraider to Super Hornet 1948-Present. North Branch, MN: Specialty Press. ISBN 978-1-58007-132-1.
Δομημένος προγραμματισμός

Στην πληροφορική δομημένος προγραμματισμός (structured programming) ή διαδικαστικός προγραμματισμός (procedural programming) είναι μία προσέγγιση στον προγραμματισμό, η οποία βασίζεται στην έννοια της κλήσης διαδικασίας. Η διαδικασία, γνωστή επίσης και ως ρουτίνα, υπορουτίνα, μέθοδος ή συνάρτηση (δεν σχετίζεται άμεσα με τη μαθηματική έννοια της συνάρτησης), είναι απλά ένα αυτοτελές σύνολο εντολών προς εκτέλεση.Ο δομημένος προγραμματισμός βασίζεται στην αρχή του διαίρει και βασίλευε, καθώς διασπά το βασικό πρόβλημα σε μικρότερα υποπροβλήματα (γνωστά επίσης και ως εργασίες). Κάθε εργασία με πολύπλοκη περιγραφή διαιρείται σε μικρότερες, έως ότου οι εργασίες να είναι αρκετά μικρές, περιεκτικές και εύκολες προς κατανόηση.

 Ιστορικά ο δομημένος προγραμματισμός αναπτύχθηκε ύστερα από έρευνα κατά τη δεκαετία του 1960, ως βελτίωση του ήδη υπάρχοντος διαδικαστικού προγραμματισμού. Ένα από τα πιο σημαντικά αποτελέσματα αυτής της έρευνας ήταν η ανάπτυξη της γλώσσας Pascal (γλώσσα προγραμματισμού), από τον Νίκλαους Βιρτ (Niklaus Wirth) το 1971, η οποία σύντομα έγινε η προτιμώμενη γλώσσα διδασκαλίας σε πολλά πανεπιστήμια. Η έννοια της διαδικασίας επομένως ήταν προϋπάρχουσα αλλά δεν έπαιζε τόσο σημαντικό ρόλο στη δομή των υπό συγγραφή εφαρμογών, καθώς τα δεδομένα ήταν αρκετά διαχωρισμένα από τις διαδικασίες και έπρεπε ο προγραμματιστής να θυμάται για κάθε διαδικασία ποια άλλη καλούσε, αλλά και ποια δεδομένα διαφοροποιούνταν. Καθώς όμως οι περισσότερες διαδικαστικές γλώσσες γρήγορα υιοθέτησαν στοιχεία ώστε να υποστηρίζουν δομημένο προγραμματισμό, οι δύο όροι σήμερα έχουν πρακτικώς ταυτιστεί. Με τον καιρό οι δομημένες γλώσσες έφτασαν να μην επαρκούν για τη συγγραφή προγραμμάτων, επεκτάθηκαν και ως λύση υιοθετήθηκε ο αντικειμενοστρεφής προγραμματισμός. Ο δομημένος προγραμματισμός βοηθάει την ευκολότερη συγγραφή πολύπλοκων προγραμμάτων. Με τον δομημένο προγραμματισμό γίνεται πιο εύκολη και ταχύτερη η διαχείριση, η συντήρηση και η αποσφαλμάτωση, καθώς βασίζεται σε μεγαλύτερες, πολυπλοκότερες και περιεκτικότερες μονάδες, όπως οι διαδικασίες, αντί για μεμονωμένες εντολές. Παράδειγμα δομημένου προγραμματισμού σε γλώσσα C: #include <stdio.h> int sum(int,int); int main() { int x,y; puts("Δύο ακέραιοι με κενό ενδιάμεσα:"); scanf("%d %d",&x,&y); printf("Sum is %d\n", sum(x,y)); return 0; } int sum(int k, int l) { return k+l; }
Κωρύκειο άντρο

Κωρύκειο άντρο ονομάζεται σπήλαιο του Παρνασσού μήκους 100 μ. που βρίσκεται σε υψόμετρο 1.360 μέτρων. Πήρε το όνομά του από τους σταλακτίτες του, που θύμιζαν στους αρχαίους τους "κώρυκες", δηλαδή τους ασκούς από δέρματα ζώων. Η τοπική του ονομασία είναι «Σαρανταύλι» εξ΄αιτίας της εκπληκτικής ακουστικής που έχει στον πρώτο μεγάλο θάλαμό του, ονομάζεται επίσης και «σπήλαιο του Πανός».

 Η γεωλογική διαμόρφωση με ασβεστολιθικές και σχιστολιθικές πλάκες σε αντίθετη κατεύθυνση είναι ενδεχομένως ο λόγος που η περιοχή των Δελφών βρίθει μικρών σπηλαίων. Το σημαντικότερο είναι το Κωρύκειο άντρο που χρονολογείται στην Πλειστόκαινο εποχή και απέχει 11 χιλιόμετρα από τους Δελφούς. Βρίσκεται σε υψόμετρο 1.360 μέτρων. Περιβάλλεται από δάσος ελάτης και στην αρχαιότητα οδηγούσε σε αυτό ένα στιφογυριστό μονοπάτι, όπως το περιέγραψε ο Παυσανίας . Στο σπήλαιο έχουν εντοπιστεί ίχνη κατοίκησης και λατρείας που ανάγονται στη νεολιθική περίοδο. Το Κωρύκειο άντρο ήταν αφιερωμένο στον Πάνα και τις Κωρύκειες Νύμφες . Εδώ ίσως αποπλάνησε, σύμφωνα με τον μύθο, ο Απόλλωνας την Κωρύκεια νύμφη. Εδώ πάλι αναφέρεται από τον Απολλόδωρο ότι η νύμφη αυτή γέννησε το γιο της, Λύκωρο. Άλλοι πάντως αποδίδουν την ονομασία του στους σταλακτίτες που βρίσκονται στο εσωτερικό του και που μοιάζουν με ασκιά (κώρυκες). Το σπήλαιο έχει δύο κυρίως αίθουσες και συνεχίζει σε μεγάλο βάθος με μια στενή σήραγγα. Ο πρώτος θάλαμος έχει ύψος που φτάνει τα 50 μέτρα και διαστάσεις περίπου 90 επί 60. Είναι γεμάτος σταλακτίτες με μερικά συμπλέγματα σταλαγμιτών στην περιφέρεια. Ένας μάλιστα από αυτούς, με αρκετά μεγάλη επιφάνεια, ονομάζεται "Τράπεζα" και εικάζεται ότι εκεί απέθεταν προσφορές οι προσκυνητές, οι οποίοι συνέρρεαν στο άντρο σε όλη τη διάρκεια της αρχαιότητας. Η αρχαιολογική έρευνα του σπηλαίου κατά τη διετία 1970-71 από τον Pierre Amandry, απέδωσε χιλιάδες ευρήματα, ιδιαίτερα κεραμικά σκεύη και άλλα πήλινα αντικείμενα, αλλά και 25.000 και πλέον κότσια ζώων, τα οποία μάλλον συνδέονται με μαντική δραστηριότητα, μέρος των ευρημάτων εκτίθεται στο Μουσείο των Δελφών. Κατά την περσική επιδρομή του 480 π.Χ. εκεί κατέφυγαν οι κάτοικοι των Δελφών για να προστατευθούν, δεδομένου ότι η μικρή και καθόλου αξιοπρόσεκτη είσοδος του σπηλαίου θα μπορούσε εύκολα να διαφύγει της προσοχής των εισβολέων. Δεξιά της εισόδου διακρίνουμε σήμερα επάνω στον βράχο χαραγμένη την επιγραφή: "ΕΥΣΤΡΑΤΟΣ ΑΛΚΙΔΗΜΟΥ ΑΜΒΡΥΣΣΙΟΣ ΣΥΝΠΕΡΙΠΟΛΩ ΠΑΝΙ ΝΥΜΦΑΙΣ", η οποία χρονολογείται στον 4ο με 3ο αι π.Χ. Στο εσωτερικό πάλι υπάρχει χαραγμένη επιγραφή που λέει: «ΠΑΥΣΑΝΙΑΣ ΚΑΙ ΕΓΩ ΕΣ ΔΕΛΦΟΥΣ». Παυσανίας, Ελλάδος Περιήγησις, Φωκικά Αθανάσιος Χ. Αλεξόπουλος, Έργο Ε.Ε. «Δρόμοι του Παυσανία», Πανεπιστήμιο Πατρών Pierre Amandry, L'Antre corycien dans les textes antiques et modernes Το Κωρύκειο άντρο στο youtube.com
Ιγνάτιος φον Μπορν

Ο Ιγνάτιος φον Ρούντχαρτ ή Ρούδχαρτ (ή Ιππότης δε Ρουδάρτ όπως αναφέρεται στα επίσημα κρατικά έγγραφα της εποχής (Ignaz von Rudhart) (11 Μαρτίου 1790 Βαϊσμάιν, Άνω Φραγκονία - 11 Μαΐου 1838, Τεργέστη) ήταν Βαυαρός νομικός και πολιτικός, πρωθυπουργός της Ελλάδας κατά το 1837, στη διάρκεια της βασιλείας του Όθωνα.

 Γεννήθηκε το 1790. Έγινε διδάκτορας Νομικής του Πανεπιστημίου του Μονάχου και έγινε καθηγητής στο Πανεπιστήμιο του Βίρτσμπουργκ. Το 1825, το 1828 και το 1831 εκλέχτηκε στη Βουλή της Βαυαρίας. Ήρθε στην Αθήνα το Φεβρουάριο του 1837 και ανέλαβε Πρόεδρος του Υπουργικού Συμβουλίου (Πρωθυπουργός), μετά την παύση του προκατόχου του, Κόμη Άρμανσμπεργκ και της κυβέρνησής του. Λόγω του συγκεντρωτισμού των εξουσιών στο πρόσωπο του βασιλιά, ο Ρούντχαρτ ήρθε αρκετές φορές σε προστριβές μαζί του και έπεσε στη δυσμένεια της βασίλισσας Αμαλίας. Η Κυβέρνηση του Ιγνάτιου φον Ρούντχαρντ κράτησε από τις 2 Φεβρουαρίου 1837 μέχρι τις 8 Δεκεμβρίου 1837. Το Δεκέμβριο του 1837 παραιτήθηκε και ο Όθωνας ανέλαβε προσωπικά και πρωθυπουργός (Κυβέρνηση Όθωνος 1837). Ο Ρούντχαρτ πέθανε το 1838 στην Τεργέστη, στο ταξίδι της επιστροφής μετά την αποχώρησή του από την Ελλάδα. Geschichte der Landstände in Bayern. Heidelberg (Mohr und Winter) 1816 (2 Bände) Über Baierns Politik, besonders unter der gegenwärtigen Regierung. 1816 Österreich und Bayern. Wien u.a. 1816 Übersicht der vorzüglichsten Bestimmungen verschiedener Staatsverfassungen über Volksvertretung. München (Thienemann) 1818 Abriß der Geschichte der baierischen Gesetzgebung. München (Lindauer) 1820 Das Recht des Deutschen Bundes. Stuttgart 1822 Über den Zustand des Königreichs Bayern. Nach amtlichen Quellen: Bd. 1: Stuttgart, Tübingen (Cotta) 1825 Bd. 2: Über die Gewerbe, den Handel und die Staatsverfassung des Königreichs Bayern. Erlangen (Palm und Enke) 1827 Bd. 3: Die Finanzverwaltung, Rechtspflege und die Kriegsanstalten des Königreichs Bayern. Erlangen (Palm und Enke) 1827 Über die Zensur der Zeitungen. Stuttgart, Erlangen 1826 Die Industrie in dem Unterdonaukreise des Königreichs Bayern. Passau 1835 Lebens-Abriß. Nürnberg (Wießner) 1837 Politisches Glaubensbekenntniß (hrsg. von Friedrich Wilhelm Bruckbräu). Passau (Pustet) 1840 Über die politische Stellung des Königreichs Bayern im Jahre 1833 (hrsg. von Gustav Hohe). Regensburg (Manz) 1848 Pro memoria für einen teutschen Prinzen im Jahre 1823 über den Unterschied der unbeschränkten Monarchie von der constitutionellen und über die Anwendung der Staatsgewalten. Regensburg (Manz) 1848 ↑ Εγκυκλοπαιδικό Λεξικό Ελευθερουδάκη, λήμμα Ρουδχάρτ (Ιγνάτιος φον Rudhart) ↑ ΦΕΚ 4 / 1837, 3 Φεβρουαρίου «Ignaz von Rudhart: ein Staatsmann des Liberalismus», Ferdinand Koeppel, München [u.a.]. Oldenbourg. 1933. Αντώνης Μακρυδημήτρης, Οι υπουργοί των εξωτερικών της Ελλάδας 1829-2000, εκδ.Καστανιώτης, Αθήνα, 2000, σελ.45 Rudhart, Dr. Ignaz vonΑρχειοθετήθηκε 2012-12-26 στο Wayback Machine., Haus der Bayerischen Geschichte (Κέντρο Βαυαρικής Ιστορίας), Μάιος 2010
Κέιτ Μπέντινγκφιλντ

Η Κάθριν Τζοάν Μπέντινγκφιλντ (αγγλικά: Katherine Joan "Kate" Bedingfield, 29 Οκτωβρίου 1981), είναι Αμερικανίδα πολιτική σύμβουλος και κυβερνητική αξιωματούχος, που υπηρετεί ως Διευθύντρια Επικοινωνίας του Λευκού Οίκου υπό την προεδρία Μπάιντεν, από τον Ιανουάριο του 2021. Είναι μέλος του Δημοκρατικού Κόμματος.Εργάστηκε ως αναπληρώτρια επικεφαλής της προεκλογικής εκστρατείας του Προέδρου Τζο Μπάιντεν στις προεδρικές εκλογές του 2020. Επίσης, διατέλεσε διευθύντρια Επικοινωνίας στον Τζο Μπάιντεν από το 2015 έως το 2017, όταν ήταν Αντιπρόεδρος των ΗΠΑ.

 Η Κέιτ Μπέντινγκφιλντ, γεννήθηκε τον Οκτώβριο του 1981 στο Σάντι Σπρινγκς (ένα προάστιο της Ατλάντας) της Τζόρτζια, όπου και μεγάλωσε. Αποφοίτησε από το Λύκειο "Riverwood International Charter School" στο Σάντι Σπρινγκς το 2000. Σπούδασε Ιστορία στο Πανεπιστήμιο της Βιρτζίνιας, απ'όπου έλαβε και πτυχίο (BA) το 2004.Εργάστηκε ως εκπρόσωπος στην προεδρική προεκλογική εκστρατεία του Τζον Έντουαρντς το 2008, ενώ επίσης, εργάστηκε και ως διευθύντρια επικοινωνίας της καμπάνιας επανεκλογής της Τζιν Σαχίν για την Γερουσία το 2008. Το 2015, η Μπέντινγκφιλντ εντάχθηκε στην διοίκηση του προέδρου Μπαράκ Ομπάμα, αναλαμβάνοντας την θέση της διευθύντριας Επικοινωνίας του Αντιπροέδρου Τζο Μπάιντεν. Επίσης, ανέλαβε την ίδια περίοδο, την θέση της διευθύντριας ανταπόκρισης και την θέση της αναπληρώτριας διευθύντριας υποθέσεων ΜΜΕ. Κατά την προεδρική προεκλογική εκστρατεία του Τζο Μπάιντεν για τις προεδρικές εκλογές του 2020, η Μπέντινγκφιλντ, διατέλεσε αναπληρώτρια επικεφαλής της προεκλογικής εκστρατείας. Η λίστα Fortune, την κατέταξε ως μία από τους ανθρώπους με την μεγαλύτερη επιρροή κάτω των 40 ετών στον τομέα της πολιτικής. Διευθύντρια Επικοινωνίας του Λευκού Οίκου (2021–) Ύστερα από την νίκη του Τζο Μπάιντεν τον Νοέμβριο του 2020, ανακοινώθηκε ότι η Κέιτ Μπέντινγκφιλντ, θα αναλάμβανε στην νέα κυβέρνηση, την θέση της Διευθύντριας Επικοινωνίας του Λευκού Οίκου. Ανέλαβε καθήκοντα στις 20 Ιανουαρίου 2021. Πολυμέσα σχετικά με το θέμα Kate Bedingfield στο Wikimedia Commons
Σέντρικ Σίμονς

Ο Σέντρικ "Σεντ" Σίμονς ή απλά Σίμονς (Σάρλοτ (Βόρεια Καρολίνα), 3 Ιανουαρίου 1986) είναι επαγγελματίας Αμερικανός με Βουλγαρική υπηκοότητα καλαθοσφαιριστής. Έχει πραγματοποιήσει διεθνείς συμμετοχές με την Εθνική Ομάδα μπάσκετ της Βουλγαρίας. Έχει ύψος 2,06 μέτρα και αγωνίζεται τόσο σαν πάουερ φόργουορντ όσο και σαν σέντερ.

 Ο Σέντρικ Σίμονς ξεκίνησε τη μπασκετική του καριέρα παίζοντας στο κολλεγιακό πρωτάθλημα με τη φανέλα των Νιού Όρλεανς Πέλεκανς, έχοντας κατά μέσο όρο σε κάθε παιχνίδι 11.8 πόντους, 6.3 ριμπάουντ, 1.7 ασίστ και 2.5 τάπες. Στις 29 Σεπτεμβρίου του 2007, ο Σίμονς μεταπήδησε στο NBA και συγκεκριμένα στην ομάδα των Κλίβελαντ Καβαλίερς. Λίγους μήνες αργότερα είχε ένα σύντομο πέρασμα από τη Ρίο Γκράντε Βάλει Βάιπερς, ενώ στις 21 Φεβρουαρίου του 2008, ο Σίμονς μετεγγράφη στους Σικάγο Μπουλς. Λίγο καιρό αργότερα μεταπήδησε στην Αιόβα Ένερτζι, ενώ στις 18 Φεβρουαρίου του 2009, ο Σίμονς πήρε μεταγραφή για τους Σακραμέντο Κινγκς. Στις 4 Δεκεμβρίου του 2009, ο Σέντρικ Σίμονς πήρε μεταγραφή στην Αϊντάχο Σταμπίντ, ενώ το τέλος της σεζόν 2009-10 τον βρήκε να αγωνίζεται στην Κίνα και συγκεκριμένα στους Ντόνγκουαν Λέοπαρντς. Το καλοκαίρι του 2010 μεταπήδησε για πρώτη φορά στην καριέρα του στην Ελλάδα αγωνιζόμενος για ένα χρόνο στην Καβάλα. Τον αμέσως επόμενο χρόνο πήρε μεταγραφή για την Ισπανική Εστουδιάντες, ενώ το 2012 μεταπήδησε στην Ιταλία όπου αγωνίστηκε με τα χρώματα της Ενέλ Μπρίντιζι. Το καλοκαίρι του 2013 επέστρεψε στην Ελλάδα, αυτή τη φορά για χάρη του Ολυμπιακού. Όντας Πρωταθλητής Ευρώπης για τη σεζόν 2012-13, ο Ολυμπιακός αγωνίστηκε ενάντια στην Πινιέιρος Σκάι σε διπλό τελικό για την κατάκτηση του Διηπειρωτικού Κυπέλλου στο μπάσκετ. Μετά από δύο νίκες σε ισάριθμους αγώνες, ο Ολυμπιακός κατέκτησε το Διηπειρωτικό Κύπελλο, και ο Σίμονς τον πρώτο του διεθνή τίτλο. Στις 4 Νοεμβρίου 2014, αποτέλεσε παρελθόν από τους ερυθρόλευκους.Το 2014 επιστρέφει για λίγο στην ιταλική Ενέλ Μπρίντιζι. Στις 8 Αυγούστου 2015 υπογράφει στην τουρκική Γκαζιαντέπ, ωστόσο φεύγει ένα μετά δίχως να αγωνιστεί σε επίσημο παιχνίδι.Στις 28 Ιανουαρίου 2016, υπογράφει στην Μακάμπι Τελ Αβίβ και μένει εκεί μέχρι τις 12 Φεβρουαρίου.Στις 27 Νοεμβρίου 2016 υπογράφει στην Κάλεβ από την Εσθονία. Με την Κάλεβ κατακτά το πρωτάθλημα Εσθονίας για το 2017 και στο τέλος ανανεώνει για μια ακόμη σεζόν.Από το 2019 μέχρι το 2020 αγωνίστηκε στην Ιαπωνία. Ο Σέντρικ Σίμονς είναι διεθνής με την εθνική ομάδα καλαθοσφαίρισης της Βουλγαρίας. Μάλιστα, συμμετείχε στα προκριματικά του Ευρωμπάσκετ του 2013 όπου είχε κατά μέσο όρο 10.4 πόντους, 8.3 ριμπάουντ και 1.3 μπλοκ ανά παιχνίδι. Συλλογικοί 1x Διηπειρωτικό Κύπελλο: (2013) 1x Πρωτάθλημα Εσθονίας: (2017) Ατομικοί Ελληνικό All-Star Game: (2011) Πρώτος στα ριμπάουντ στο Ελληνικό Πρωτάθλημα: (2011) Πρώτος στις τάπες στο Ελληνικό Πρωτάθλημα: (2011) Εσθονικό All Star Game: (2018) Ανακοινώθηκε ο Σίμονς από τον Ολυμπιακό
Αμαεθών

Ο Αμαεθών (ουαλ. Amaethon fab Dôn) ήταν θεός της κελτικής μυθολογίας και ειδικότερα της ουαλικής μυθολογίας, γιος της θεάς Ντον και αδελφός του Γκγουίντγιον. Το όνομά του σημαίνει «εργάτης» ή «οργώνων» και πράγματι ήταν ο θεός της γεωργίας, που είχε διδάξει στους ανθρώπους πώς να καλλιεργούν τη γη. Ως προστάτης και της βλαστήσεως αναφέρεται ως ο υπεύθυνος για τη «Μάχη των δένδρων» ανάμεσα στον άρχοντα του άλλου κόσμου Άραουν και στα τέκνα της Ντον.

 Η βασική αναφορά στον Αμαεθόντα εμφανιζεται στη μεσαιωνική ουαλική πεζή ιστορία Κουλχούχ και Ολγουέν, όπου ήταν ο μόνος που μπορούσε να οργώσει έναν συγκεκριμένο αγρό, κατόρθωμα το οποίο ήταν ένας από τους άθλους που είχαν ορισθεί στον Κουλχούχ. Στο πολύ λιγότερο γνωστό παλαιότερο ουαλικό ποίημα «Cad Goddeu» («μάχη των δένδρων»), μια πιθανή αναφορά στον Αμαέθονα/Αμαθάονα, αλλά οι σχετικοί στίχοι είναι δυσερμήνευτοι. Μία πιθανή ερμηνεία είναι ότι κλέβει έναν σκύλο, έναν χαραδριό και ένα ζαρκάδι από τον βασιλιά Άραουν, προκαλώντας έτσι μια μάχη μεταξύ του Άραουν και των τέκνων της Ντον. Ο Γκγουίντγιον (εξελληνισμένα Γοβαννών) μεταμόρφωσε με τη μαγική του μαγκούρα δέντρα σε πολεμιστές, που βοήθησαν να νικήσουν τα τέκνα της Ντον. Το αντίστοιχο λήμμα στη Νέα Ελληνική Εγκυκλοπαίδεια «Χάρη Πάτση», τόμος 4, σελ. 608 MacKillop, James: Dictionary of Celtic Mythology, Oxford University Press, Οξφόρδη 1998, ISBN 0-19-280120-1 Wood, Juliette: The Celts: Life, Myth, and Art, Thorsons Publishers, 2002, ISBN 0-00-764059-5 Κελτικές θεότητες Αρχειοθετήθηκε 2009-01-30 στο Wayback Machine.
Η Αυτοκρατορία (ταινία, 2016)

Το Imperium (ελλ. Η Αυτοκρατορία) είναι αμερικάνικο αστυνομικό θρίλερ που γυρίστηκε το 2016 από τον Ντάνιελ Ράγκουσσις, βασισμένος σε μια ιστορία του Μάικελ Τζέρμαν. Στο φιλμ εμφανίζονται οι Ντάνιελ Ράντκλιφφ, Τόνι Κολλέττ, Τρέισυ Λεττς, Νέστορ Κάρμπονελλ, και Σαμ Τράμμελλ. Το φιλμ δημοσιεύτηκε σε περιορισμένη έκδοση από τη Lionsgate Premiere.

 Ο Νέιτ Φόστερ (Nate Foster) είναι νεαρό μέλος του FBI που εργάζεται για τη διαλεύκανση μεγάλων μυστικών τρομοκρατικών ενεργειών. Μετά τη τη κλοπή ποσότητας καίσιου-137 που εισήχθηκε παράνομα στις ΗΠΑ, ο Νέιτ επιστρατεύεται από την Άντζελα Ζάμπαρο (Angela Zamparo), συναδέλφου του στο FBI, η οποία υποψιάζεται ότι πίσω από την κλοπή κρύβονται νεοναζιστικές οργανώσεις. Ο Νέιτ αποφασίζει να ξυρίσει το κεφάλι του και να νοικιάσει σπίτι με σκοπό να διεισδύσει σε μια νεοναζιστική οργάνωση, γνωστή στα μέλη της ως Imperium. Γίνεται μέλος της συμμορίας με σκοπό να βρει πληροφορίες σχετικά με την κλοπή του καίσιου, υποστηρίζοντας ότι έχει υπηρετήσει σε ομάδα μαζικών καταστροφών στον Πόλεμο του Ιράκ. Μόλις άκουσαν ότι ήταν βετεράνος με το στρατό των ΗΠΑ, οι νεοναζί τον δέχονται με ευχαρίστηση στην οργάνωση. Η ταινία εξελίσσεται με διάφορα γεγονότα μέχρις ότου τα άλλα μέλη της οργάνωσης μαθαίνουν ότι ο Νέιτ δεν υπηρέτησε ποτέ στο Ιράκ. Ο Νέιτ είχε προηγουμένως δημιουργήσει υποψίες ότι δεν πιστεύει πραγματικά στις αρχές των νεοναζί. Σε μία φάση, ο Νέιτ αναγκάζεται να μείνει ύπο την επίβλεψη του Τζέρρυ Κόνγουεϋ (Gerry Conway), επίσης μέλος της οργάνωσης που ακόμα εμπιστεύεται τον Νέιτ, και ο οποίος του αποκαλύπτει ότι κατέχει ένα τρομοκρατικό εργαστήριο. Στο εργαστήριο αυτό φυλασσόταν καίσιο, όπως υποψιαζόταν το FBI, πράγμα που μαθαίνει ο Νέιτ και καλεί μυστικά την αντιτρομοκρατική για να παρέμβει. Σε ένα σημείο ο Νέιτ απελευθερώνει το καίσιο μέσα στο χώρο του εργαστηρίου, και καθώς οι νεοναζί ήταν έτοιμοι να τον αιχμαλωτίσουν, έφτασε η αστυνομία. Η ταινία τελειώνει με τον Νέιτ να επιστρέφει στη δουλειά του και τους νεοναζί της οργάνωσης να πηγαίνουν φυλακή. Το φιλμ γενικά δέχτηκε θετικές κριτικές. Ο ιστότοπος Rotten Tomatoes έδωσε ένα 8.5 στα 10 με βάση 73 ψήφους. Το Metacritic έδωσε ένα rating 6.5 στα 10 με βάση 17 ψήφους.
Περιφέρεια Θεσσαλίας

Η Περιφέρεια Θεσσαλίας είναι μία από τις δεκατρείς περιφέρειες της Ελλάδας. Αποτελείται από απέραντες γεωργικές εκτάσεις για αυτό άλλωστε και οι κάτοικοί της τρέφονται κυρίως από τη γεωργία και την κτηνοτροφία. Αξιοσημείωτα μέρη που μπορεί να ε πισκεφτεί κανείς είναι η Καλαμπάκα με τα Μετέωρα, η Πύλη με τα μοναδικά Μοναστήρια και Γεφύρια της, η Ελάτη, το Χιονοδρομικό Κέντρο Περτουλίου του Δήμου Πύλης, το Πήλιο και τη Λίμνη Πλαστήρα.

 Η περιφέρεια διαιρείται σε πέντε περιφερειακές ενότητες, στους οποίους υπάγονται οι 25 δήμοι της . Οι Π.Ε. ταυτίζονται γεωγραφικά με τους αντίστοιχους νομούς, εκτός από τον νομό Μαγνησίας, ο οποίος διοικητικά μοιράστηκε στις Π.Ε. Μαγνησίας και Σποράδων. Η Θεσσαλία είναι η τρίτη μεγαλύτερη πληθυσμιακά περιφέρεια της Ελλάδας με 688.255 κατοίκους (απογραφή 2021), μετά την Περιφέρεια Αττικής(Αθήνα) και την περιφέρεια Κεντρικής Μακεδονίας (Θεσσαλονίκη). Η Θεσσαλία περιλαμβάνει αρκετές από τις μεγαλύτερες πόλεις της Ελλάδας. Οι μεγαλύτεροι οικισμοί της Θεσσαλίας σύμφωνα με την απογραφή του 2021 είναι: Επίσης υπάρχουν άλλα 40 κεφαλοχώρια με πλυθησμό άνω των 1.000 κατοίκων τα οποία αποτελούν σημαντικά εμπορικά κέντρα για τις περιοχές τους. Στις πρώτες περιφερειακές εκλογές, ο Κωνσταντίνος Αγοραστός με ποσοστό 50,56%, υποστηριζόμενος από τη ΝΔ, κέρδισε τον Απόστολο Παπατόλια, ο οποίος είχε την υποστήριξη του ΠΑΣΟΚ.. Επανεξελέγη ο Κωνσταντίνος Αγοραστός στον δεύτερο γύρο των περιφερειακών εκλογών, στην Περιφέρεια Θεσσαλίας. Ο υποψήφιος της ΝΔ συγκέντρωσε ποσοστό 54,5% έναντι 45,5% για το Νίκο Τσιλιμίγκα. Ο Κωνσταντίνος Αγοραστός κέρδισε ξανά τις περιφερειακές εκλογές του 2019. Περιφέρεια Θεσσαλίας – Επίσημος ιστότοπος ypes.gr Διοικητική διάρθρωση
Μισέλ Κολόμπ

Ο Μισέλ Κολόμπ (γαλλικά: Michel Colombe, περ.1430 - περ.1512) ήταν καλλιτέχνης του Μεσαίωνα, ένας από τους τελευταίους σημαντικούς Γάλλους γλύπτες της γοτθικής τεχνοτροπίας. Το όνομά του εξαφανίστηκε από την ιστορία μέχρι το 1727 όταν και αποκαλύφθηκε πως επρόκειτο για το γλύπτη που φιλοτέχνησε το θαυμάσιο ταφικό μνημείο του Φραγκίσκου Β', τελευταίου Δούκα της Βρετάνης (Καθεδρικός Ναός της Νάντης, 1502-1507). Έτερο έργο του που σήμερα απολαμβάνει μεγάλη εκτίμηση είναι το μαρμάρινο ανάγλυφο «Ο Άγιος Γεώργιος και ο Δράκος» (1508-1509, Λούβρο), ένα γλυπτό της όψιμης γοτθικής τεχνοτροπίας στο οποίο η φανταστική γοτθική γλυπτική του Λίγηρα συναντά την Ιταλική Αναγέννηση.

 Ελάχιστες πληροφορίες είναι σήμερα διαθέσιμες για τη ζωή του καλλιτέχνη και μόλις δύο έργα του αποδίδονται με σιγουριά. Γεννήθηκε ίσως στην Μπουρζ της Κεντρικής Γαλλίας γύρω στο 1430. Αδελφός του ήταν ο ζωγράφος εικονογραφημένων χειρογράφων Ζαν Κολόμπ. Το 1502 η τελευταία Δούκισσα της Βρετάνης, Άννα, του παρήγγειλε να φτιάξει ένα μαρμάρινο ταφικό μνημείο προς τιμήν των γονέων της, Φραγκίσκου Β' και της γυναίκας του, Μαργκερίτ ντε Φουά. Το σχέδιο του τάφου επινόησε ο Ζαν Περρεάλ (περ.1455-1528) και για πολλά χρόνια κυριαρχούσε η άποψη πως το είχε λαξεύσει ο ίδιος. Οι πρώτες αμφιβολίες ήρθαν όταν ο τάφος αποσυναρμολoγήθηκε και θάφτηκε για λόγους προστασίας κατά τη διάρκεια της Γαλλικής Επανάστασης. Σήμερα γνωρίζουμε πως στην πραγματικότητα ήταν ο Κολόμπ που λάξευσε το μαρμάρινο μνημείο, καθώς και τις φιγούρες που το περιστοιχίζουν. Ο τάφος θεωρείται ένα από τα ωραιότερα έργα γλυπτικής σε ολόκληρη τη Βόρεια Ευρώπη. Αντανακλά μαεστρία στην εκτέλεση και αφήνει να εννοηθεί μια επιρροή από την όψιμη γοτθική τέχνη και συγκεκριμένα από το είδος που άνθησε στην Κοιλάδα του Λίγηρα.Το μόνο άλλο έργο που μπορεί να αποδοθεί στον Κολόμπ είναι ένα μαρμάρινο ανάγλυφο γλυπτό, «ο Άγιος Γεώργιος και ο Δράκος» (1508–09), που σήμερα φιλοξενείται στο Μουσείο του Λούβρου, στο Παρίσι. Η καλλιτεχνική του αξία οφείλεται στην ποιότητα της επεξεργασίας και στο συνδυασμό σε αυτό του γοτθικού γαλλικού με τον αναγεννησιακό ιταλικό στυλ. Αποτέλεσε παραγγελία για μία Αγία Τράπεζα στον Πύργο του Σαγιόν (Château de Chaillon).Ο Κολόμπ ίσως επίσης να δημιούργησε τις δύο μορφές των αποθανόντων τέκνων του Καρόλου Η' στο μνημείο τους (1506) στον Καθεδρικό Ναό της Τουρ. Επίσης, ένας «Ενταφιασμός του Κυρίου» στο Αββαείο της Σολέσμ (1494-1498) ίσως είναι δικό του έργο. Γοτθική τέχνη Gaborit, J.-R. (2001). «Michel Colombe et son temps», CTHS EDITION, ISBN 9782735504510. Vitry, Paul (2010, πρώτη έκδοση 1901). «Michel Colombe Et La Sculpture Française De Son Temps», Nabu Press, ISBN 9781148973067. Michel Colombe, κατάλογος έργων σε διάφορα μουσεία ανά τον κόσμο. Colombe, Michel, κατάλογος έργων γλυπτικής στην Web Gallery of Art.
Keeping Up with the Kardashians

To Keeping Up with the Kardashians (συχνά αναγραφόμενο και ως KUWTK) είναι ένα αμερικανικό τηλεοπτικό reality που προβάλλεται από το κανάλι E! Entertainment και εστιάζει στις προσωπικές & επαγγελματικές ζωές των μελών της οικογένειας Καρντάσιαν-Τζένερ. Αποτελεί ιδέα του Ράιαν Σίκρεστ, ο οποίος είναι και παραγωγός. Το reality έκανε πρεμιέρα στις 14 Οκτωβρίου 2007 ενώ η 15η σεζόν ολοκληρώθηκε στις 5 Αυγούστου 2018. Στο reality πρωταγωνιστούν κυρίως οι τρεις αδελφές Κιμ, Κόρτνεϊ και Κλοέ Καρντάσιαν καθώς και οι ετεροθαλείς αδελφές τους, Κένταλ & Κάιλι. Επίσης, εμφανίζονται συχνά οι γονείς τους, Κρις και Κέιτλιν Τζένερ (πρώην Μπρους Τζένερ) αλλά και ο αδελφός τους, Ρομπ Καρντάσιαν.

 Η ιδέα της δημιουργίας ενός οικογενειακού reality ήρθε το 2006, όταν η Κρις Τζένερ έδειξε ενδιαφέρον να εμφανιστεί σε τηλεοπτική εκπομπή μαζί με την οικογένειά της. Ο παραγωγός Ράιαν Σίκρεστ, ο οποίος έχει τη δική του εταιρία παραγωγής, αποφάσισε να αναπτύξει την ιδέα της Τζένερ, έχοντας στο μυαλό του το δημοφιλές οικογενειακό reality show "The Osbournes". Προσέλαβε έναν cameraman για να επισκεφτεί το σπίτι της οικογένειας Καρντάσιαν-Τζένερ και να τους μαγνητοσκοπήσει όσο θα απολάμβαναν ένα κυριακάτικο μπάρμπεκιου. Αργότερα, ο ίδιος ήρθε σε επικοινωνία με το κανάλι E! Entertainment, το οποίο τελικά ενέκρινε το συγκεκριμένο reality. Τον Αύγουστο του 2007, ανακοινώθηκε ότι η οικογένεια Καρντάσιαν-Τζένερ θα πρωταγωνιστούσε σε ένα οικογενειακό reality ή αλλιώς μια "νέα μη σκηνοθετημένη οικογενειακή κωμική σειρά" παραγωγής του Ράιαν Σίκρεστ. Το reality με τίτλο "Keeping Up with the Kardashians" έκανε πρεμιέρα στις 14 Οκτωβρίου 2007, εστιάζοντας στις ζωές των μελών της οικογένειας, με πιο βασικές πρωταγωνίστριες τις αδελφές Κιμ, Κόρτνεϊ και Κλοέ. Μάλιστα, η Κιμ Καρντάσιαν είχε δηλώσει αργότερα "Όταν αρχίσαμε το σόου, μαζευτήκαμε σαν οικογένεια και είπαμε ότι αν πρόκειται να το κάνουμε, θα είμαστε 100% αυτό που είμαστε πραγματικά" ενώ επίσης σχολίασε και το κανάλι, λέγοντας ότι "δεν έχει βάλει ποτέ τίποτα που δεν έχουμε εγκρίνει ή δεχτεί". Λόγω της επιτυχίας που γνώρισε το reality, στο τέλος της πρώτης σεζόν (2008), η οικογένεια ανανέωσε το συμβόλαιο με το κανάλι E! Entertainment, ενώ το 2012, υπέγραψαν συμφωνία τριετούς συμβολαίου. Τον Φεβρουάριο του 2015, ανακοινώθηκε ότι το reality θα συνεχίσει για άλλα τέσσερα χρόνια τουλάχιστον, μαζί με την προσθήκη κάποιων spin-off εκπομπών. Στις 24 Αυγούστου 2017, ανακοινώθηκε ότι η οικογένεια με το κανάλι υπέγραψαν συμφωνία ύψους 150.000.000 δολαρίων. Στο ριάλιτι KUWTK έχουν εμφανιστεί επίσης και τα παιδιά:
Νταν Σπιτζ

Ο Νταν Σπιτζ (πλήρες όνομα "Daniel Alan Spitz", 28 Ιανουαρίου 1963) είναι Αμερικάνος κιθαρίστας της χέβι μέταλ μουσικής, γνωστός ως κιθαρίστας του συγκροτήματος Anthrax από το 1983 ως το 1995 και από το 2005 ως το 2007.

 Ο Σπιτζ γεννήθηκε στην κομητεία Ρόκλαντ, προάστιο της Νέας Υόρκης, από γονείς εβραϊκής καταγωγής. Ο πατέρας του ήταν δικηγόρος και η μητέρα του καθηγήτρια λυκείου, ενώ ο αδελφός του ασχολήθηκε επίσης, με την μουσική, όντας μπασίστας για τα συγκροτήματα των White Lion και των Black Sabbath. Επηρεασμένος από τον αδελφό του, ο Σπιτζ ξεκίνησε να παίζει κιθάρα όταν ήταν μαθητής γυμνασίου και όταν πήγε στο κολέγιο, αποφάσισε να σταματήσει τις σπουδές του ένα χρόνο αργότερα για να ενταχθεί στους Anthrax. Με τους Anthrax κυκλοφόρησε έξι στούντιο άλμπουμ, εκ των οποίων τα τέσσερα έγιναν χρυσά και μπήκαν στο Top-100 του Billboard και το Top-20 στην Μεγάλη Βρετανία. Το συγκρότημα καθιερώθηκε ως ένα από τα τέσσερα μεγάλα ονόματα του αμερικάνικου thrash metal (The Big Four) μαζί με τους (Metallica, Megadeth και Slayer). Το 1995, ο Σπιτζ αποχώρησε από τους Anthrax, θέλοντας να μην συνεχίσει την μουσική του καριέρα. Παρακολούθησε εκπαιδευτικό πρόγραμμα ωρολογοποιίας και άνοιξε δικό του κατάστημα επιδιόρθωσης ωρολογίων.Το 2000, προσηλυτίστηκε τον Χριστιανισμό και παντρεύτηκε την Κάντι Σπιτζ. Top 10 Born Again Christian's in Metal - The Gauntlet</ref> Τον Απρίλιο του 2005, οι Anthrax ανακοίνωσαν την επανένωση της σύνθεσης που είχε ηχογραφήσει το άλμπουμ "Among the Living" το 1987, με τον Σπιτζ στην σόλο κιθάρα. Περιόδευσαν σε όλο τον κόσμο και ηχογράφησαν το άλμπουμ "Alive 2". Μετά το τέλος της περιοδείας, ο Σπιτζ αποχώρησε και πάλι, δίνοντας την θέση του στον Ρομπ Κατζιάνο. Το 2007, η Κάντι Σπιτζ γέννησε δίδυμα, τα οποία είχαν πρόβλημα αυτισμού. Το ζευγάρι είναι ενεργό μέλος του οργανισμού αντιμετώπισης του αυτισμού με την ονομασία "Autism Speaks".Τον Ιούνιο του 2009, ο Σπιτζ έπαθε καρδιακή προσβολή και αναγκάστηκε να υποβληθεί σε εγχείρηση τριπλού μπάι πας (bypass).Την επόμενη χρονιά, σχημάτισε τους Red Lamb μαζί με τον τραγουδιστή Ντον Τσάφιν και τον κιμπορντίστα Κρις Βρένα, κυκλοφορώντας το ομώνυμο άλμπουμ σε παραγωγή του Ντέιβ Μαστέιν. Το άλμπουμ περιείχε το κομμάτι "Puzzle Box", το οποίο γυρίστηκε σε βίντεο κλιπ και αναφέρεται στον καθημερινό αγώνα μιας οικογένειας με αυτιστικά παιδιά.Τα Χριστούγεννα του 2013, ο Σπιτζ συνελήφθη με την υποψία της επίθεσης κατά της συζύγου του, η οποία δήλωσε ότι έγινε παρεξήγηση και οι κατηγορίες αποσύρθηκαν. Τρεις μήνες αργότερα, το ζευγάρι αποφάσισε να χωρίσει. Bio | Official Dan Spitz Blog and Community Discography | Official Dan Spitz Blog and Community Dan Spitz - Encyclopaedia Metallum: The Metal Archives Επίσημη ιστοσελίδα του Νταν Σπιτζ
Μπερνάρ Μακούζα

Ο Μπερνάρ Μακούζα (Bernard Makuza, 30 Σεπτεμβρίου 1961-) είναι πολιτικός από τη Ρουάντα. Διετέλεσε πρωθυπουργός από τις 8 Μαρτίου του 2000 ως τις 7 Οκτωβρίου 2011.

 Γεννήθηκε το 1961 και είναι μέλος της φυλής των Χούτου. Υπήρξε πρεσβευτής στο Μπουρούντι και στη Γερμανία. Διορίστηκε πρωθυπουργός το 2000 από τον πρόεδρο Παστέρ Μπιζιμούγκου έπειτα από την παραίτηση του πρωθυπουργού Πιερ Σελεστέν Ρουιγκέμα. Δεν ανήκει σε κάποιο πολιτικό κόμμα, όπως λέει ο ίδιος. Επαναδιορίστηκε στην πρωθυπουργία στις 8 Μαρτίου του 2008. Η νέα κυβέρνηση περιελάμβανε 21 υπουργούς και 6 γραμματείς.Στις 6 Οκτωβρίου 2011, ο πρόεδρος Καγκάμε διόρισε τον Πιέρ Χαμπουμουρεμί στην πρωθυπουργία. Ο Μακούζα έγινε γερουσιαστής. Γραφείο Πρωθυπουργού New Rwandan prime minister named, Ειδήσεις του BBC , 2000 για το διορισμό του στην πρωθυπουργία.
Φιλίππα του Μοντεσπεντόν

Η Φιλίππα ντε Μοντεσπεντόν, γαλλ. Philippes de Montespedon (απεβ. 1578) ήταν Αυλικός, πρώτη κυρία επί των τιμών της Αικατερίνης των Μεδίκων, συζύγου του Ερρίκου Β΄ της Γαλλίας, το διάστημα 1561-1578. Με τον 2ο γάμο της έγινε πριγκίπισσα του Ρος-συρ-Υόν.

 Παντρεύτηκε πρώτα τον στρατάρχη ντε Μοντεζάν. Έγινε κυρία του Σεμιγιέ & Μπωπρώ. Ο μεγάλος πλούτος της ως χήρας την έκανε να παντρευτεί έναν Βουρβόνο το 1544, τον Κάρολο πρίγκιπα του Ρος-συρ-Υόν. Περιγράφεται ως προσωπική φίλη της βασίλισσας Αικατερίνης. Το 1561 διορίστηκε πρώτη κυρία των τιμών της αντιβασίλισσας Αικατερίνης, σε αντικατάσταση της Ζακλίν του Λονουί, που απεβίωσε τον Αύγουστο τού έτους αυτού. Ως τέτοια, κατείχε τον υψηλότερο βαθμό στην Αυλή και ήταν υπεύθυνη για όλες τις άλλες κυρίες των τιμών και την ευταξία του οικοκυριού της βασίλισσας. Τον Απρίλιο του 1555 εισήχθη ένας νέος κανόνας: κανείς άγαμος ευγενής δεν επιτρεπόταν να μιλά με μία δεσποινίδα των τιμών της βασίλισσας, εκτός αν ήταν παρούσα η κυρία πριγκίπισσα του Ρος-συρ-Υόν. Τον Μάιο του 1564 ο Κάρολος-Ροβέρτος του Λα Μαρκ, κόμης του Μωλεβριέ δήλωσε, ότι η Ισαβέλλα του Λιμέιγ του πρόσφερε συμμαχία για να δηλητηριάσουν τον κοινό εχθρό τους, τον Κάρολο πρίγκιπα του Λα Ρος-συρ-Ιόν. Η Ισαβέλλα διωκόταν από τον πρίγκιπα, ο οποίος -όπως εκείνη ισχυριζόταν- πίεζε τη Φιλίππη να ελέγχει και να καταπιέζει τις δεσποινίδες επί των τιμών. Η Φιλίππη, με εντολή του Καρόλου, εκτός από το ότι στενοχωρούσε όλες τις δεσποινίδες της βασίλισσας, έμοιαζε να έχει μία ειδιαίτερη εχθρότητα προς την Ισαβέλλα και προσπαθούσε να εξακριβώσει αν εκείνη ήταν έγκυος, συχνά βασανίζοντάς την γι' αυτό μπροστά στη βασίλισσα και σε άλλους. Η θέση της την έκανε να εμφανίζεται δημόσια και να παρακολουθεί τελετές μαζί με τη βασίλισσα. Συνόδευσε την Αικατερίνη στη συνάντησή της με τη βασίλισσα της Ισπανίας στα Γαλλο-Ισπανικά σύνορα το 1565. Παντρεύτηκε το 1544 τον Κάρολο των Βουρβόνων πρίγκιπα του Λα Ρος-συρ-Ιόν και είχε τέκνο: Ερρίκος απεβ. 1560, μαρκήσιος του Μπωπρώ. Martha Walker Freer, Elizabeth de Valois, Queen of Spain and the Court of Philip Una McIlvenna, Scandal and Reputation at the Court of Catherine de Medici, 2016
Το προαύλιο των τρελών

Το προαύλιο των τρελών (Ισπανικά: Corral de locos) είναι ένας πίνακας (ελαιογραφία σε λευκοσίδηρο) του Φρανθίσκο Γκόγια, που δημιουργήθηκε μεταξύ 1793 και 1794. Ο Γκόγια είπε πως το έργο ήταν εμπνευσμένο από καταστάσεις που ο ίδιος είχε δει σε ιδρύματα στη Σαραγόσα όταν ήταν νέος. Ο Γκόγια ζωγράφισε τον πίνακα περί τη χρονική περίοδο που η Γαλλία κήρυξε πόλεμο στην Ισπανία, όταν η κώφωση και ο φόβος για πιθανή πνευματική ασθένεια είχαν αρχίσει να αναπτύσσονται στον Γκόγια ο οποίος ανησυχούσε όλο και περισσότερο για την υγεία του. Σύμφωνα με μία διάγνωση που είχε γίνει ο θόρυβος στο κεφάλι του και η κώφωση δε βελτιώνονται, ωστόσο η όρασή του είναι πολύ καλύτερα και έχει ανακτήσει τον έλεγχο της ισορροπίας του.

 Η σκηνή που απεικονίζεται, τοποθετείται σε κάποιο ψυχιατρικό άσυλο, και ο πίνακας δημιουργήθηκε σε μια περίοδο που αυτού του είδους τα ιδρύματα ήταν, σύμφωνα με τον κριτικό τέχνης Robert Hughes, τίποτα παραπάνω από τρύπες στην κοινωνική επιφάνεια, μικρές χωματερές μέσα στις στις οποίες οι ψυχικά ασθενείς μπορούσαν να πεταχτούν δίχως να γίνει η παραμικρή προσπάθεια να αναγνωριστεί, να ταξινομηθεί, ή να γιατρευτεί η ασθένειά τους. Η αυλή του Γκόγια είναι υπερβολικά σκληρή, με εγκλωβισμένους κρατούμενους περικυκλωμένους από ψηλούς τοίχους και μια βαριά πέτρινη αψίδα. Οι κρατούμενοι, που παλεύουν και γελούν ανόητα ή κουλουριάζονται απελπισμένα, "λούζονται" από φως σε καταθλιπτικές αποχρώσεις του γκρι και του πράσινου, ενώ φυλάσσονται από έναν άντρα. Το έργο εκφράζει μια τρομακτική και φανταστική άποψη της μοναξιάς, του φόβου και της κοινωνικής αποξένωσης, αποκλίνοντας από από την πιο επιφανειακή αντιμετώπιση της ψυχικής ασθένειεας στα έργα προγενέστερων καλλιτεχνών όπως ο Γουίλιαμ Χόγκαρθ. Σε ένα γράμμα προς το φίλο του Bernardo de Yriarte, το 1794, ο Γκόγια έγραψε πως ο πίνακας δείχνει ένα προαύλιο με τρελούς, και δύο από αυτούς να παλέυουν γυμνοί ενώ ο φρουρός τους χτυπάει, (είναι μια σκηνή που είδα στη Σαραγόσα). Συνήθως θεωρείται ως μια καταδίκη της ευρέως διαδεδομένης τακτικής της τιμωρίας των ψυχοπαθών, που κρατούνταν μαζί με εγκληματίες, φορούσαν χειροπέδες, και υποβάλλονταν καθημερινά σε σωματική τιμωρία, εβρισκόμενοι στο έδαφος και εγκλωβισμένοι από πέτρινους τοίχους και σιδερένιες πύλες. Connell, Evan S. Francisco Goya: A Life. New York: Counterpoint, 2004. ISBN 1-5824-3307-0 Hagen, Rose-Marie & Hagen, Rainer. Francisco Goya, 1746-1828. Taschen, 2003. ISBN 3-8228-1823-2 Hughes, Robert. Goya. New York: Alfred A. Knopf, 2004. ISBN 0-3945-8028-1 Entry at the Meadows Museum
Λιγκ Καπ Ελλάδας πετοσφαίρισης ανδρών 2015-2016

Το League Cup βόλεϊ ανδρών για την περίοδο 2015-16 είναι η πέμπτη διοργάνωση στην ιστορία του θεσμού και φέρει την ονομασία "Λιγκ Καπ Νίκος Σαμαράς" στη μνήμη του ομώνυμου πετοσφαιριστή. Διεξάγεται από την ΕΣΑΠ με τη συμμετοχή των έντεκα από τις δώδεκα ομάδες της Βόλεϊ Λιγκ 2015-16, καθώς η ομάδα της Κηφισιάς αποσύρθηκε από το θεσμό μία ημέρα πριν την έναρξή του. Κυπελλούχος αναδείχθηκε ο Ολυμπιακός, για 3η φορά στην ιστορία του.

 Στην πρώτη φάση συγκροτήθηκε, μετά από κλήρωση, ένας όμιλος τεσσάρων ομάδων, που τελικά έγινε τριών, μετά την απόσυρση από τον θεσμό της Κηφισιάς και διεξήχθη στο Κλειστό Τόφαλος στην Πάτρα. Παράλληλα έγιναν και 3 νοκ άουτ παιχνίδια, στις έδρες των ομάδων που κληρώθηκαν ως γηπεδούχες. Όλοι οι αγώνες έγιναν το τριήμερο 9 με 11 Οκτωβρίου. Ο αγώνας μεταξύ Ηρακλή και Λαμίας, λόγω της εκκρεμότητας με την αδειοδότηση του Ηρακλή από την ΕΕΑ, διεξήχθη στις 16 Δεκεμβρίου. Ο Φοίνικας Σύρου ανεξαρτήτως θέσεως, είχε εξασφαλίσει τη συμμετοχή του στο F-4, που έγινε 19-20 Φεβρουαρίου 2016 στη Σύρο, ως διοργανωτής. Βαθμολογία Αγώνες Αγώνες Αγώνες Η τελική φάση (φάιναλ-4) ήταν αρχικά να διεξαχθεί στη Σύρο, 30 και 31 Ιανουαρίου του 2016, αλλά λόγω της απεργίας της πανελλήνιας ναυτικής ομοσπονδίας και της αδυναμίας μετάβασης των ομάδων στο νησί, μετατέθηκε για το διήμερο 19 και 20 Φεβρουαρίου με τηλεοπτική κάλυψη από το συνδρομητικό κανάλι Novasports. Οι ημιτελικοί διεξήχθησαν στις 19 Φεβρουαρίου. Ο πρώτος ημιτελικός ξεκίνησε στις 17:00 ώρα Ελλάδος, ενώ ο δεύτερος στις 19:30. Ο μεγάλος τελικός διεξήχθη στις 20 Φεβρουαρίου στις 21:00 ώρα Ελλάδος. MVP: Δημήτρης Σουλτανόπουλος Λιγκ Καπ "Νίκος Σαμαράς" 2015-16 Επίσημος ιστότοπος της ΕΣΑΠ.
Griechischer Wein (Κέρνα κρασί)

Το Griechischer Wein (ελληνικό κρασί στα Ελληνικά) είναι δημοφιλές γερμανικό τραγούδι του 1974 του Αυστριακού διάσημου τραγουδιστή Ούντο Γιούργκενς σε μουσική του ιδίου, στίχους του Μίχαελ Κούντσε και με παραγωγό τον Ραλφ Ζίγκελ. Παρέμεινε στο νούμερο ένα της Γερμανίας για 37 εβδομάδες, νούμερο δύο της Αυστρίας για 52 εβδομάδες και νούμερο ένα της Ελβετίας για 20 εβδομάδες. Το τραγούδι ερμηνεύτηκε και στα ελληνικά με τον τίτλο «Κέρνα κρασί». Πάνω στη μουσική του τραγουδιού και σε στίχους του Αντωνάρα Μαλιάγκα γράφτηκε το «Τραγούδι της Καβάλας» με επίσημο τίτλο Γεια σας παιδιά, που κυκλοφόρησε στην Ελλάδα το 1977, αλλά και σε Γερμανία και Αυστρία το 1980.

 Η μουσική του τραγουδιού ήταν ακαριαία έμπνευση κατά την διάρκεια της παραμονής του καλλιτέχνη στη Ρόδο το 1972. Εξ αρχής ήταν βέβαιος για την εμπορική επιτυχία του, αλλά λόγω έλλειψης στίχων η παρτιτούρα έμεινε ανεκμετάλλευτη για δύο χρόνια. Το 1974 σε συνεργασία με τον Κούντσε έκανε μια εκτέλεση στην κοιλάδα του Ρουρ και έκτοτε το τραγούδι καθιερώθηκε. Κυκλοφόρησε το 1974 σε σινγκλ, και στο δίσκο Griechischer Wein - Seine neuen Lieder. Τον επόμενο χρόνο ανέβηκε στα τσαρτς της Γερμανίας, Αυστρίας και Ελβετίας και παρέμεινε εκεί για σειρά εβδομάδων. Για την ερμηνεία του, τους στίχους και τη μουσική, ο Γιούργκενς και ο Κούντσε τιμήθηκαν με επίσημη συνάντηση από τον πρωθυπουργό Κωνσταντίνο Καραμανλή. Μεταγλωττίστηκε και ερμηνεύτηκε στα αγγλικά, ισπανικά και πορτογαλικά. Τραγουδήθηκε από τους Μπινγκ Κρόσμπι, Αλ Μαρτίνο, Χοσέ Βέλεθ, Χάινο και άλλους. Το 2011 οι Locomondo παρουσίασαν μια ρέγγε έκδοση, καθώς και μια "ελληνογερμανική" διασκευή του τραγουδιού. «Αντίο φίλε του ελληνικού κρασιού», άρθρο του μουσικολόγου Πάρι Κωνσταντινίδη με αφορμή το θάνατο του Ούντο Γιούργκενς, δημοσιευμένο στο Bookpress (www.bookpress.gr).
Μαρία Ισαβέλλα της Ισπανίας

Η Μαρία Ισαβέλλα (ισπαν. Maria Isabela de Borbón, 6 Ιουλίου 1789 - 13 Σεπτεμβρίου 1848) από τον Οίκο των Βουρβόνων ήταν πριγκίπισσα της Ισπανίας και με τους γάμους της έγινε πρώτα βασίλισσα των Δύο Σικελιών και μετά κόμισσα του Μπάλτσο των δουκών του Πρεζεντσάνο.

 Ήταν η τέταρτη κόρη του Καρόλoυ Δ΄ της Ισπανίας και της εξαδέλφης του Μαρίας Λουίζας, κόρης του Φιλίππου της Πάρμας. Παντρεύτηκε το 1802 τον πρώτο της εξάδελφο Φραγκίσκο της Νάπολης και της Σικελίας, μεγαλύτερο γιο του Φερδινάνδου Γ΄ της Σικελίας & Δ΄ της Νάπολης και της πρώτης συζύγου του Μαρίας Καρολίνας της Αυστρίας. Η Μαρία Ισαβέλλα ήταν η 2η σύζυγός του. Παρέμεινε χήρα για εννιά χρόνια και στη συνέχεια παντρεύτηκε σε ηλικία 50 ετών τον Φραγκίσκο, Κόμη του Μπάλτσο (1805-1882), ο οποίος ήταν σε ηλικία 34 ετών. Ήταν μητέρα δώδεκα παιδιών, ανάμεσα στα οποία ήταν και ο μετέπειτα αυταρχικός Φερδινάνδος Β΄ των Δύο Σικελιών. Παντρεύτηκε πρώτα το 1801 τον εξάδελφό της Φραγκίσκο Α΄ των Δύο Σικελιών και είχε τέκνα: Λουίζα Καρλόττα (1804 - 1844), παντρεύτηκε τον Φραγκίσκο δε Πάουλα του Κάδιθ. Μαρία Χριστίνα (1806 - 1878), παντρεύτηκε πρώτα τον εξάδελφο του πατέρα της Φερδινάνδο Ζ΄ της Ισπανίας και έπειτα τον Φερντινάντ Μούνοθ, Δούκα του Ριανθάρες. Φερδινάνδος Β΄ (1810 - 1859), Βασιλιάς των Δύο Σικελιών. Κάρολος Φερδινάνδος (1811 - 1862), Πρίγκιπας της Κάπουα. Λεοπόλδος (1813 - 1860), Κόμης των Συρακουσών. Μαρία Αντωνία (1814 - 1898), παντρεύτηκε τον Λεοπόλδο Β΄ της Τοσκάνης. Αντώνιος (1816 - 1843), Κόμης του Λέτσε. Μαρία Αμαλία (1818 - 1857), παντρεύτηκε τον Σεβαστιανό της Ισπανίας. Μαρία Καρολίνα (1820 - 1861), παντρεύτηκε τον Κάρολο Λουδοβίκο, Κόμη του Μοντεμολίν. Θηρεσία Χριστίνα (1822 - 1889), παντρεύτηκε τον Πέτρο Β΄ της Βραζιλίας. Λουδοβίκος (1824 - 1897), Κόμης της Άκουιλα. Φραγκίσκος ντι Πάολα (1827 - 1892), Κόμης του Τράπανι.Το 1830 απεβίωσε ο Φραγκίσκος Α΄ και η Μαρία Ισαβέλλα έκανε το 1839 δεύτερο γάμο με τον Φραντσέσκο, Κόμη του Μπάλτσο, των δουκών του Πρεζεντσάνο (1805-1882), υπολοχαγό από παλαιά ευγενή οικογένεια, που περιέπεσε σε ένδεια. Αυτή ήταν 50 και εκείνος 34 ετών. Δεν απέκτησαν απογόνους.
Γ.Α.Σ. Κρόνος Ιωαννίνων

Ο Γυμναστικός Αθλητικός Σύλλογος Κρόνος Ιωαννίνων είναι ελληνικό αθλητικό σωματείο που δραστηριοποιείται στην πόλη των Ιωαννίνων, στον ομώνυμο νομό, όπου και βρίσκεται η έδρα του, το Ε.Α.Ν.Κ. Ιωαννίνων. Χρώματά του είναι το μαύρο και το λευκό. Ο σύλλογος διατηρεί τμήματα καλαθοσφαίρισης.

 Κατά την αγωνιστική περίοδο 2000-01 ο Κρόνος αναδείχθηκε Πρωταθλητής της Α' Κατηγορίας Ανδρών της Ε.Σ.ΚΑ.Β.Δ.Ε., λαμβάνοντας το εισιτήριο ανόδου στη Γ' Εθνική Κατηγορία. Η παραμονή του εκεί υπήρξε μονοετής, εφόσον την περίοδο 2001-02 κατετάγη 10ος στην τελική βαθμολογική κατάταξη, γνωρίζοντας τον υποβιβασμό.Στις εθνικές κατηγορίες ο σύλλογος επέστρεψε μετά το πέρας της περιόδου 2003-04, οπότε και κατέκτησε εκ νέου το οικείο του τοπικό πρωτάθλημα.Κατέκτησε το πρωτάθλημα αήττητος με 44 βαθμούς,2044-1254.Έτσι δεν χρειάστηκε να δώσει μπαράζ και κατέκτησε το πρωτάθλημα με το τέλος της κανονικής διάρκειας του πρωταθλήματος. Κατά τη διάρκεια της αγωνιστικής περιόδου 2004-05 δε συγκέντρωσε αρκετούς βαθμούς ώστε να γλυτώσει τον υποβιβασμό, τερματίζοντας στην 11η θέση.Η κατάκτηση για μία ακόμη φορά του Πρωταθλήματος της Ε.Σ.ΚΑ.Β.Δ.Ε. την περίοδο 2005-06 επέφερε νέα άνοδο στη Γ' Εθνική Κατηγορία. Αυτή τη φορά η ομάδα πέτυχε καλύτερα αγωνιστικά αποτελέσματα ολοκληρώνοντας τις αγωνιστικές υποχρεώσεις της περιόδου 2006-07 στην 5η θέση. Η επόμενη αγωνιστική περίοδος, 2007-08, υπήρξε ακόμη πιο ευοίωνη, επιφέροντας την 4η θέση. Εν τέλει ο υποβιβασμός του συλλόγου στο τοπικό πρωτάθλημα επήλθε το 2008-09 οπότε και κατετάγη 11ος στην τελική βαθμολογική κατάταξη.Την αγωνιστική περίοδο 2010-11 συνεργάστηκαν τα τμήματα καλαθοσφαίρισης των σωματείων Α.Γ.Σ. Ιωαννίνων, Γ.Α.Σ. Κρόνος Ιωαννίνων και Α.Ο. Σπάρτακος Ιωαννίνων, με στόχο τη δημιουργία νέας ομάδας με προοπτικές να διακριθεί σε εθνικό επίπεδο, υπό το όνομα Γιάννενα B.C..Οι σύλλογοι παραχώρησαν τους καλύτερους παίχτες τους ενώ συνέχισαν να κατεβαίνουν στο τοπικό πρωτάθλημα. Τα Γιάννενα BC κατακτώντας το Πρωτάθλημα της Α1 Ε.Σ.ΚΑ.Β.Δ.Ε., πέτυχε την άνοδό της στη Γ' Εθνική Κατηγορία.Στην Γ εθνική 2011-12 τερμάτισε στην 7η θέση.Το καλοκαίρι του 2012 Γιάννενα BC και ΑΓΣ Ιωαννίνων συγχωνεύτηκαν.Ο δεύτερος συνέχισε στην Γ εθνική,στον βορρά. Εφήβων Την σεζόν 2008-09 οι έφηβοι βγήκαν πρωταθλητές ΕΣΚΑΒΔΕ νικώντας την Δόξα Λευκάδας με 74-47.Αποκλείστηκε στα προκριματικά για το πανελλήνιο πρωτάθλημα. Παίδων Την σεζόν 2007-08 οι παίδες βγήκαν πρωταθλητές ΕΣΚΑΒΔΕ νικώντας τον ΓΟ Αμφιλοχίας με 72-62.Συμμετείχε στα προκριματικά του πανελλήνιου πρωταθλήματος αλλά δεν κατάφερε να προκριθεί στα τελικά. «Ξανθιώτικο μπάσκετ: Ώρα μηδέν», άρθρο στον ιστότοπο της εφημερίδας «Ακρίτας», 14 Ιουλίου 2008.
Λαμπινού Μαγνησίας

Η Λαμπινού είναι ένα πολύ μικρό χωριό του Ανατολικού Πηλίου με ελάχιστους κατοίκους ιδίως τη χειμερινή περίοδο αλλα φιλοξενους στου επισκεπτες του. Στην πλατεία του χωριού λειτουργούσε ένα εστιατόριο , ενώ υπάρχουν και μερικά ενοικιαζόμενα δωμάτια. Η Εκκλησια με το Αγιασμα που βρησκεται σε αποσταση 500μ απο το παρκινκ και ειναι αφιερωμενη στην Αγια Παρασκευη που καθε Σαββατο τελειται Θεια Λειτουργια .Ένα ακόμα εστιατόριο υπάρχει και στην παραλία .Επισης σε μικρη αποσταση απο το χωριο προς την παραλια βρησκεται η Ιερα Μονη Λαμπιδωνας .

 Η Λαμπινού απέχει μόλις 2 χλμ από το Καλαμάκι και 12 χλμ από την Τσαγκαραδα ενώ βρίσκεται πολύ κοντά στο Ξουρίχτι. Σύμφωνα με την παράδοση ένα κουρσάρικο πλοίο ταξιδεύοντας νύχτα συνάντησε θαλασσοταραχή. Ο καπετάνιος του πλοίου παρακάλεσε την Παναγία και τότε μια λάμψη (λαμπηδόνα) φώτισε τη παραλία όπου και προσάραξε με ασφάλεια .Έκτισε λοιπόν εκεί ένα εκκλησάκι που ονομάστηκε Λαμπηδόνα και έτσι μάλλον πήρε την ονομασία του το χωριό. Αργότερα γύρω στο 1796 , κτίστηκε εκεί το μοναστήρι της Παναγίας Λαμπηδόνας ,το οποίο βρίσκεται λίγο πριν την παραλία. ( Πολύ λίγα καί ανιστοριτα ). Η πραγματική ιστορία είναι η ακόλουθη. Το πλοίο ήταν τούρκικο καί μετέφερε πορσελάνινα ζωγραφιστα πιάτα , πιατάκια κλπ , από τό εκκλησάκι της Παναγίας της Λαμπιδωνας βλέπεις κάτω στην θάλασσα υπάρχει ένας ύφαλος σαν μικρό ξερονήσι , υπήρχε μεγάλη κακοκαιρία καί θαλασσοταραχή καί τό πλοίο πήγαινε να πέσει στην ξέρα , τότε ο Τούρκος καπετάνιος είπε σε δύο Έλληνες ναυτικούς τού πλοίου να προσευχηθούν στην πίστη τους , εκείνοι προσευχήθηκαν καί έγινε το θαύμα με την εμφάνιση τής Παναγίας στην ξέρα που έλαμψε όλος ο τόπος , εξ'ου και το όνομα Παναγία η Λαμπιδωνα. Κατόπιν τούτου ο Τούρκος είπε θα ρίξω μια κανονια και όπου πέσει η μπάλα τού κανονιού θα χτίσω εκκλησία προς τιμήν της Παναγίας. Η μπάλα καρφώθηκε σε μία ελιά όπου είναι και η Αγία Τράπεζα της εκκλησίας καί σώζεται μέχρι σήμερα . Είχε περίτεχνο ξύλινο τέμπλο πού εκλάπη καθώς και εκκλησιαστικά βιβλία του 1600 , 1700 κλπ πού επίσης εκλάπησαν από Γερμανούς αρχαιοκάπηλους πού δεν βρέθηκαν ποτέ μέχρι σήμερα. Η είσοδος τής εκκλησίας στον τοίχο καί γύρω γύρω υπάρχουν κολλημένα πιατακια πορσελάνης από τό πλοίο τού τούρκου πού τά μετέφερε καί έχτισε την εκκλησία , επίσης λειτούργησε και ως μοναστήρι για κάποια χρόνια. Βάιος Πέτρου Η παραλία του χωριού είναι μια μικρή αμμουδιά με άγρια ομορφιά. Ουσιαστικά είναι ένας μικρός κόλπος περιτριγυρισμένος από δέντρα.